Durbanse sakeman verbeur R19 miljoen se ‘tendergeld’ aan die staat(Foto: succo/Pixabay) Die Durbanse sakeman Poovandaren Chetty gaan bates van meer as R19 miljoen aan die staat verbeur wat met tendergeld gekoop is wat glo op ŉ bedrieglike wyse bekom is. ŉ Bevel in dié verband is deur die hooggeregshof in die Oos-Kaap aan die batebeslagleggingseenheid van die Nasionale Vervolgingsgesag (NVG) toegestaan. Die bevel is uitgereik ná Chetty en twee voormalige senior regeringsamptenare se inhegtenisneming. Chetty, Stanley Khanyile, ŉ voormalige hoof van die Oos-Kaapse departement van maatskaplike ontwikkeling, en Vuyokazi Sangoni, voormalige hoofdirekteur van die departement, is in hegtenis geneem op aanklagte van bedrog, diefstal, geldwassery en die oortreding van die Wet op Openbare Finansiële Bestuur ter waarde van meer as R29 miljoen. Sipho Ngwema, woordvoerder van die NVG, het gesê die bates wat aan die staat verbeur is, sluit onder meer in R12 miljoen wat in die bankrekening van Chetty se maatskappy Umnotho Training and Development Trust is. Dit sluit ook ŉ Porsche 911, 52 Krugerrande en ŉ erf in Port Elizabeth in. Khanyile, Sangoni en Chetty is in Augustus op borgtog van onderskeidelik R50 000, R20 000 en R200 000 vrygelaat. Khanyile is verlede maand in Alberton in Gauteng doodgeskiet. Hy sou op twee aanklagte van bedrog en twee aanklagte van die oortreding van die Wet op Openbare Finansiële Bestuur tereggestaan het. Sangoni staan tereg op een aanklag van bedrog terwyl Chetty op 16 aanklagte van bedrog, 18 aanklagte van diefstal en 15 aanklagte van geldwassery teregstaan. Die Oos-Kaapse departement van maatskaplike ontwikkeling sou in 2015 ŉ ontwikkelingshulpbronsentrum vir vroue in Lusikisiki bou. Die departement het bestaande regeringsinfrastruktuur geïdentifiseer as ŉ geskikte plek om die sentrum te bou. Khanyile het die verkrygingsprosesse verontagsaam en Chetty het ŉ kontrak van R14,5 miljoen vir die stigting van die sentrum gekry. Chetty se maatskappy het later glo nog ŉ tender van R15 miljoen gekry nadat Khanyile en Sangoni saamgesweer het om seker te maak sy maatskappy kry die tender. Volgens Ngwema het Chetty na bewering ongeveer R14 miljoen uit die Umnotho-rekening misbruik vir sy persoonlike voordeel. Daar word beweer dat hy in Augustus en September 2015 ŉ Rolex-horlosie, ŉ diamantring, ŉ Porsche, ŉ Ferrari en goue munte ter waarde van net meer as R1 miljoen gekoop het. Chetty en Sangoni moet weer op 20 November in die hof verskyn.